Rovena Rrozhani

Rovena Rrozhani Kalaja (1974) ka lindur në Tiranë dhe është gazetare e shkrimtare e letërsisë për fëmijë. Ajo është anëtare e Shoqatës së Shkrimtarëve për Fëmijë dhe të Rinj. 

 Karriera profesionale 
Rovena ka studiuar për gjuhë-letërsi shqipe në Universitetin e Tiranës në vitet 1993-1998.  Si autore e letërsisë për fëmijë, Rovena konsiderohet një shkrimtare serioze. Ajo bën pjesë tek ato shkrimtare që e njeh mirë psikologjinë e fëmijëve, që punon shumë për të njohur mjedisin, duke e ndihmuar atë të shkruajë libra plot fantazi për mjedisin e natyrën.

Ajo është fituese e çmimit të Fondit i Krijimtarisë Letrare për Fëmijë nga Qendra Kombëtare e Librit dhe Leximit (QKLL) për nxitjen e fantazisë së fëmijëve me librin “Fani në kërkim të dritës” përmes të cilit motivon fëmijët të kërkojnë lidhjen e munguar me natyrën. Edhe dy librat e saj “Arinjtë duan të fluturojnë” dhe “Hana, vajza kapi diellin” janë shpallur gjithashtu fituese të këtij çmimi. Si shkrimtare, ajo punon shumë për fabulën e veçantë që zë krijimtaria saj, e cila shoqërohet me një gjuhë e sintaksë të thjeshtë për fëmijët. Zakonisht, dialogët janë të shkruara me fjali të shkurtra që të fusin në “kurthin” e botës fëminore. Kjo mënyrë e të shkruarit i bën fëmijët të përjetojnë gëzimet e trishtimet e ngjarjeve apo rrëfimeve duke dashur t'u përçojë lexuesve të vegjël jetë, shpresë dhe energji.

 Gazetaria 
Përveç punës së saj si shkrimtare, Rovena është gazetare. Filloi të punojë si gazetare në Gazetën Shqiptare në vitin 1992.. Ajo ka shkruar në vitet '90 për dukuritë sociale të kohës në Shqipëri, llotarinë amerikane në vitin 1999, barazinë gjinore, ngjarjeve politike dhe kronikës së zezë, etj.

Ka punuar si gazetare në revistën “Spektër” në vitin 2000. Në vitin 2003, ajo filloi karrierën si gazetare në televizion, ku deri në vitin 2007 u angazhua në fushën e kulturës, duke sjellë edhe një emision kulturor të përjavshëm në televizionin Koha të titulluar “Koha kulturë”. Gjatë kësaj kohe ajo intervistoi emrat më të njohur të teatrit dhe të skenës shqiptare, piktorë dhe artistë, balerinë, koreografë dhe instrumentistë, shkrimtarë, regjisorë aktorë dhe kineastë.

Në vitet 2010-2012, ajo punoi si kryeredaktore transmetimi në televizionin ABC News dhe në radion informative “Radio Albania News”. Në vitin 2022 ajo ishte kryeredaktore e emisionit të përditshëm “Breaking” në Top News.

Rovena ka punuar si gazetare e formateve televizive “Big Brother 2” në Top Channel, si redaktore në emisionet e përditshme të spektaklit “Dancing with the stars 1” në Vizion Plus dhe si narratore e kryeredaktore e emisioneve të përditshme të reality show-t “Love Island”, në Tv Klan në vitin 2023. Rovena Rrozhani u bë e para narratore femër në historinë e këtij formati britanik, në të gjitha produksionet që janë vënë deri më sot në botë, edhe pse teksti i shkruar prej saj u lexua nga aktori Genti Deçka.

UNDP-ja e vlerësuar Rovenën pë kontributin e saj në gazetari me çmimin e shkrimit “Një çati për Andin”.  

Rovena Rrozhani ka një krijimtari mjaft të pasur në Bibliotekën Kombëtare, ajo është autore e 51 publikimeve. 

 Krijimtaria 

 Libra 
Librat që Rovena ka shkruar për fëmijë janë:

 Hana, vajza që kapi diellin
 Arinjtë që duan të fluturojnë
 Fani në kërkim të dritës
 Lëndina e arusheve
 Rozi dhe domatja kërcimtare (përralla të shoqëruara me recetat e Dhurata Thanasi)
 Tullumbacja e bardhë
 Tutu mëson të dëgjojë 
 Kush e shëroi Elefantushin? (bashkëautore)
 Po vjen Babagjyshi! 
 Dea dhe delfini i bardhë 
 Përralla e diellit 
 Derrkuci gjumash 
 Misteri O. S. 
 Aventurat e Inspektorit Pinguin nga Paolo Commentale (përkthim)

 Përkthime 
 Aventurat e inspektorit Pinguin

 Shih edhe 
 Letërsia për fëmijë
 Gazetaria

 Lidhje të jashtme 
Rovena Rrozhani - krijimtaria në Bibliotekën Kombëtare të Shqipërisë

 Referime 
Kategoria:Letërsia shqiptare për fëmijë